Z á p i s n i c a z rokovania Rady APÚMS v SR, konaného dňa 11.1.2006 na MsÚ v Martine.

Prítomní: Bubeník Andrej, Harvančík Jozef, Vereš Miroslav, Kozma Pavol, Gaľan Jozef, Mačej Miroslav, Bobrík Anton, Hus Jaroslav.

Ospravedlnení: Muroň Miroslav, Vrlová Katarína, Kederová Zuzana, Krivčík Ján, Vilím Jozef.

Prizvaní: Mališová Katarína, Vávrová Ľuba.

Program: 1) Zahájenie.

2) Zhodnotenie konferencie organizovanej v spolupráci s RVC Martin v mesiaci október 2005 na Podbanskom.

3) Príprava rokovania Snemu APÚMS v SR v dňoch 16.-17.3.2006 na Podbanskom.

4) Príprava rokovaní regionálnych sekcií APÚMS v SR.

5) Ďalšia spolupráca APÚMS v SR a CRS.

6) Spolupráca s AKE SR a združením HK SR.

7) Zahraničná spolupráca.

8) Výber členských príspevkov v roku 2006.

9) Rôzne.

k bodu 1) Rokovanie Rady APÚMS v SR otvoril a uviedol prezident APÚMS v SR Bubeník Andrej.

k bodu 2) Rada prerokovala a zhodnotila obsahovú a organizačnú prípravu a priebeh rokovania konferencie, ktoré bolo organizované v dňoch 20.-21.10.2005 v spolupráci s RVC Martin v priestoroch hotela Permon na Podbanskom. Po diskusii rada konštatovala, že konferencia splnila svoj účel len čiastočne. Očakávalo sa najmä od spoluorganizátora RVC Martin, že bude na konferenciu predložený podrobný projekt ďalšieho vzdelávania prednostov úradov miest a obcí ako i ďalších pracovníkov. Na konferencii sa zúčastnilo 51 prednostov.

Rada APÚMS v SR opäť konštatovala, že v zmysle stanov je nevyhnutné, aby sme vytvorili podmienky ďalšieho vzdelávania prednostov v budúcom období. Z uvedeného dôvodu bolo prijaté nasledovné uznesenie:

1. Pripraviť podklady – požiadavky na obsahové a organizačné zabezpečenie projektu ďalšieho vzdelávania prednostov – predložiť riaditeľke CRS Ľube Vavrovej.

Z: Vereš, Bobrík, Kuzma

T: do 25.1.2006

2. Spracovaný projekt ďalšieho vzdelávania prednostov prerokovať na zasadnutí Rady APÚMS v SR a následne predložiť na rokovanie Snemu APÚMS v SR v dňoch 16.-17.3.2006 na diskusiu.

3. Rada APÚMS v SR požiadala riaditeľku CRS Ľubu Vavrovú o spracovanie tohto projektu a jeho predloženie na rokovanie rady dňa 22.2.2006 v Liptovskom Hrádku.

02)

4. Na spracovanie uvedeného projektu rada uzavrie osobitnú zmluvu s CRS Bratislava.

k bodu 3) Prezident APÚMS v SR predložil návrh na zvolanie rokovania Snemu APÚMS v SR v dňoch 16.-17.3.2006 v priestoroch hotela Permon na Podbanskom. Rada určila zameranie programu rokovania snemu nasledovne:

1. Schválenie rokovacieho poriadku, voľba komisií.

2. Správa o činnosti a ďalších úlohách APÚMS v SR.

3. Správa kontrolnej komisie.

4. Správa o výsledku hospodárenia APÚMS v SR za rok 2005.

5. Návrh projektu ďalšieho vzdelávania prednostov.

6. Diskusia.

7. Návrh rozpočtu APÚMS v SR na rok 2006.

8. Návrh uznesenia.

Rada súčasne rozhodla o zaradení ďalších tém na rokovanie snemu, ktoré z hľadiska ďalšieho úspešného fungovania verejnej správy i činnosti prednostov úradov musia byť prínosom predovšetkým spôsobom vzájomnej výmeny skúseností a to v oblastiach:

- Eurofondy

- verejné obstarávanie

- moderné procesy riadenia úradu

- skúsenosti z uplatňovania zákona č. 211/2000 Z.z. o slobodnom prístupe

k informáciám (doporučujem zaradiť, i keď sme o tom na rade nerokovali).

Rada odporučila, aby na rokovanie snemu bol pozvaný zástupca NKÚ SR, so zameraním na vystúpenie o uplatňovaní zákona o kontrole NKÚ vo verejnej správe.

Presný program rokovania, aj s uvedením zodpovedných členov rady za vystúpenia v jednotlivých oblastiach, bude dohodnutý na rokovaní rady dňa 22.2.2006 v Liptovskom Hrádku.

Rada súčasne prerokovala aj zabezpečenie pozvania hostí na rokovanie snemu – ZMOS, Únia miest SR, AKE SR, ZHK SR, MV SR, zahraniční hostia z ČR, MR a Lotyšska. Súčasne odporučila zabezpečiť na konanie snemu účasť ďalších organizácií s cieľom získania sponzorských príspevkov pre konanie snemu, ako i odborného programu – DEXIA banka, EUROKONTROL a ďalšie.

k bodu 4: V súvislosti s prípravou rokovania Snemu APÚMS v SR rada konštatovala nevyhnutnosť uskutočnenia zasadnutí Regionálnych sekcií APÚMS v SR. V tejto súvislosti prijala uznesenie:

Rada APÚMS v SR žiada predsedov Regionálnych sekcií APÚMS v SR zvolať ich rokovanie najneskôr v termíne do 28.2.2006.

Z: Krivčík – Bratislavská sekcia

Bobrík – Západoslovenská sekcia

Vereš – Stredoslovenská sekcia

Mačej – Východosloveská sekcia

03)

k bodu 5: V súvislosti s ďalšou spoluprácou s CRS – Ľubou Vavrovou bola konštatovaná nevyhnutnosť vytvorenia profesionálnej kancelárie APÚMS v SR. V tejto oblasti je nutná spolupráca s CRS. Návrh tejto spolupráce bude prerokovaný na rade dňa 22.2.2006 v Liptovskom Hrádku.

k bodu 6: Rada APÚMS v SR podporila dlhoročnú spoluprácu s AKE SR a ZHK SR, predovšetkým v koordinácii činnosti v oblasti odbornej prípravy pracovníkov verejnej správy.

k bodu 7: Rada APÚMS v SR naďalej podporuje spoluprácu v zahraničnej oblasti predovšetkým s okolitými štátmi – ČR, MR, Poľsko, ale aj spoluprácu s Lotyšskom. Naďalej je treba udržiavať kontakty s ICMA, UDITE. Súčasne navrhuje konkrétny kontakt s návštevou skupiny prednostov z ČR v I. polroku 2006 a vzájomnú návštevu delegácií v MR v II. polroku 2006.

k bodu 8: Prezident APÚMS v SR zabezpečí výzvu pre členov APÚMS v SR na úhradu členských príspevkov v roku 2006 v stanovenej výške Snemom APÚMS v SR 17.-18.3.2005 v Bardejove vo výške 3.000,- Sk/rok. Táto suma bude znížená o 1.000,- Sk pre členov, ktorí sa zúčastnili konferencie na Podbanskom a uhradili zaň poplatok v plnej výške z dôvodu, že pre ostatných bola úhrada 1.000,- Sk zaplatená v roku 2005 priamo RVC Martin.

k bodu 9: Rada APÚMS v SR prerokovala oznámenie prezidenta o zložení jeho funkcie už na tohtoročnom Sneme APÚMS v SR. Ako dôvod uviedol mimoriadnu pracovnú zaneprázdnenosť, potrebu intenzívnejšej činnosti rady v nastávajúcom období a potrebu dôraznejšieho presadzovania APÚMS v SR na úrovni IR. Členovia rady väčšinou túto úvahu prezidenta neprijali, zdôraznili, že je skutočne nevyhnutné vytvoriť lepšie podmienky, vrátane profesionálnej kancelárie, pre činnosť APÚMS v SR. O tejto problematike bude rokovanie opäť na zasadnutí rady dňa 22.2.2006 v Liptovskom Hrádku.

Rada ďalej zobrala na vedomie návrh zabezpečenia sprevádzkovania www-stránky APÚMS v SR predložený členom rady Ing. Vilimom. Podrobnejšie bude prerokované na zasadnutí 22.2.2006 v Liptovskom Hrádku.

Po vyčerpaní programu prezident APÚMS v SR ukončil rokovanie zdôraznením nevyhnutnej účasti všetkých členov na zasadnutí Rady APÚMS v SR dňa 22.2.2006 v Liptovskom Hrádku.

Zapísal: Dr. Andrej Bubeník

prezident APÚMS v SR